ኣኽሱም ህይወታን ድምቀታን ቱሪዝም ከምዝኾነ ብምሕባር “ኣብዚ ሕዚ እዋን በጻሕቲ ዓዲ ብዘይምህላዎም ልክዕ ኣብ ባድማ ቦታ ከምዘለኹ ኮይኑ’ዩ ዝስምዓኒ። ኣብታ ከተማ ክንቀሳቐስ ከለኹ እሓዝን ግን ከኣ ‘ቱሪስት ዝመጽኣሉ እዋን ክምለስ ይኸውን’ ኢለ ተስፋ እገብር” ክብል ንስምዒቱ ገሊጹልና። ተወካሊ ቤት ጽሕፈት ቱሪዝም እታ ከተማ ዝኾነ በዓል ሞያ ስነ-ኳዕቲ ኣይተ ኣላይ ወልደስላሴ፡ ቱሪዝም ብዝፈጠሮ ዕድል ካብ ኣገልግሎት ሆቴል ጀሚሩ ክሳብ ምድላውን ምሻጥን ቅርጻቕርጺ ተዋፊሮም ዝመሓደሩ ብዙሓት ነበርቲ ከምዘለዉ ይዛረብ። “ኣብዚ ሕዚ እዋን ግን ሆቴላት ንሰራሕተኛታት ዝኸፍለዎ መሃያ ክሳብ ዝስእኑ ዝበጽሑሉ ኩነታት’ዩ ዘሎ። ብሓፈሻ ኣኽሱም እዚ ሕማም ብዘሕደሮ ጽልዋ ተጎዲኣላ። በጻሕቲ ዓዲ ዝውሕዙሉ መጠን ካብ ግዜ ናብ ግዜ ከምፈላለ ዝሕብር ኣይተ ኣላይ ብፍላይ ካብ ሕዳር ክሳብ ጥሪ ኣብ ዘሎ ግዜ ብብዝሒ ከምዝመጽኡ የረድእ። ኣብዚ ዓመት ከኣ ለበዳ ኮሮናቫይረስ ኣብ ከቢድ ጽልዋ ኣብ ዘየስዓበሉ ካብ መስከረም ክሳብ መእተዊ ለካቲት ኣብ ዝነበረ እዋን ኣክሱም ልዕሊ 20 ሽሕ ወጻእተኛታት በጻሕቲ ዓዲ ክትቕበል ክኢላ ነይራ። “እዚ ብዝሒ ምስ ኣብ ካልኦት ዝሓለፉ ዓመታት ክነጻጸር ከሎ ዝለዓለ መጠን ዝነበሮን ተስፋ ዝተረኣየሉን እዩ ነይሩ። እዚ ከኣ እቲ ለበዳ እንተዘየጋጥም ነይሩ ካብ ካልእ እዋን ብዝበለጸ ክመጽኡ ከምዝኽእሉ ዘመልክት’ዩ” ይብል ዘዘራረብናዮ ተወካሊ ቤት ጽሕፈት ቱሪዝም እታ ከተማ። ንሱ ከምዝብሎ፡ ሓደ ዑደተኛ ብማእኸላይ ገምጋም ክልተ መዓልትን ፈረቓን ኣብታ ከተማ ይጸንሕ። ኣብ ጻንሒቱ ድማ ክሳብ 2500 ብር ወጻኢታት ከምዝገብር ይግመት። ስለዚ ካብቶም ቅድሚ ኮሮናቫይረስ ካብ ዝመጽኡ ወጻእተኛታት ጥራይ ክሳብ 150 ሚልዮን ብር ብሓፈሻ ኣብታ ከተማ ፈሰስ ኮይኑ’ዩ። “ብመሰረት ዩኒቨርሲቲ አክሱም ዘካየዶ መጽናዕቲ ኣብታ ከተማ ካብ ዘሎ ኢንቨስትመንት እቲ ዳርጋ ልዕሊ 47 ሚኢታዊት ምስ ቱሪዝም ዝተሓሓዝ’ዩ። ስለዚ እዚ ክዳኸም ከሎ ኩሉ እዩ ዝዳኸም። ስለዚ እቲ ሕዚ ኣጋጢሙ ዘሎ ኮቪድ-169 ዘስዕቦ ጉድኣት ቀሊል ኣይኮነን” ክብል የረድእ ኣይተ አላይ። ኣብዚ ሕዚ እዋን ዜጋታት ኣብ ውሽጢ ዓዲ ካብ ናብን ዝገብርዎ ምንቅስቓስ ብምንካዩ ቁጽሪ ናብ ኣከሱም ዝመጽኡ ኢትዮጵያውያን እውን ናብዚ እቶ ዝበሃል ከምዘይኮነ’ዩ ዝዛረብ። ነቶም ኣብዚ ዓውዲ ብቐጥታ ቁጠብኦም ዝተጸለዉ መናእሰይ ንምሕጋዝ ብትልሚ ደረጃ ዝተትሓዘ መደብ ከምዘሎ ብምሕባር “ኣክሱም ብዘይ በጻሕቲ ዓዲ ዳርጋ ህይወት የብላን ምባል ይከኣል” ክብል ነቲ ዘሎ ኩነታት ገሊጽዎ። መግለጺ ስእሊ, ሓወልቲ ኣክሱም ቑጽሪ ሰለስተ፡ እቲ ብሓጺንን ዝተገተረ ሸራን ተኣሲሩ ዘሎ እንትኾን 24 ሜትሮ ንውሓት ኣለዎ፤ 160 ቶን ድማ ይምዘን ትግራይ እውን ተሃስያ’ላ!
